钦定古今图书集成/明伦汇编/氏族典/第376卷 > 董士选
## 钦定古今图书集成/明伦汇编/氏族典/第376卷 > 董士选

按《元史董文炳传》：“士选，字舜卿，文炳次子。幼从文炳
居兵间，昼治武事，夜读书不辍。文炳总师与宋兵战
金山，士选战甚力，丞相伯颜临阵壮其骁勇，奏功佩
金符，为管军总管，战数有功。宋平，以士选为前卫指
挥使。成宗即位，佥行枢密院于建康。未几，拜江西行
省左丞。赣州盗刘六十伪立名号，聚众至万馀，朝廷”
遣兵讨之，主将观望退缩不肯战，守吏又因以扰民，
贼势益盛。士选请自往，不求益兵，但率掾吏李霆镇、
元明善二人持文书以去，众莫测其所为。至赣，捕官
吏害民者治之，民相告语曰：“不知有官法如此。”命择
将校，分兵守地待命，察知激乱之人，悉寘于法，复诛
奸民之为囊橐者，于是民争出请自效，不数日，遂擒
贼魁，散馀众归农。事平，报于朝，但请黜赃吏数人而
已，不言破贼事。拜江南行御史台中丞，入佥枢密院
事，俄拜御史中丞。久之，出为江浙行省右丞，迁汴梁
行省平章事。又迁陕西士选，忠义自许，尤号廉介，治
家甚严，而孝弟尢笃。时言世家有礼法者，必归之董
氏，其礼敬贤士尢至，故世称求贤荐士，亦必以董氏
为首。晚好读《易》，澹然终其身，每一之官，必卖先业田
庐为行赀，故老而益贫云。子守忠，云南行省参知政
事；守悫，侍正府判官；守思，知威州。